
 שלום רב, 

הנדון: בקשה לפי חוק חופש המידע, התשנ"ח-1998.
פנייתך מיום 28/1/2018
במכתבך שבסימוכין ביקשת לקבל מידע אודות רשימת נושאי התמיכה לשנת 2019 שפרסמה וועדת העיזבונות. 
לאחר בדיקת בקשתך, הרינו להשיבך כדלקמן:
הוועדה הציבורית לקביעת ייעודם של עיזבונות לטובת המדינה (להלן: "הוועדה") הוקמה מכוח החלטת ממשלה והוסמכה להחליט באופן עצמאי ובלתי תלוי על פי מיטב שיקול דעתה על מתן הקצבות מכספי עיזבונות שהוענקו לטובת מדינת ישראל, למטרות אשר יש בהם משום תרומה לחברה, לקהילה ולמדינה וכדי לסייע לפעולותיהם של מוסדות לטובת הציבור. 
כל כספי העיזבונות הניתנים לחלוקה בידי הוועדה הינם כספים פרטיים שצוו מרצון חופשי לטובת הכלל. כספים אלה כוללים עיזבונות שיועדו על ידי המצווים למטרות ספציפיות ("עיזבונות מיועדים ייחודיים") וכן עיזבונות שיועדו למטרות כלליות (" עיזבונות בלתי מיועדים" ו-"עיזבונות מיועדים כלליים"). 
הוועדה פועלת על פי נוהל עבודה אשר נוסחו המתוקן האחרון אושר בשנת 2012 על ידי היועץ המשפטי לממשלה ושר המשפטים ופורסם ברשומות (להלן: "הנוהל"). על פי סעיף 3 לנוהל, רשאית הוועדה בכל שנה להחליט על נושאי תמיכה מתוך הרשימה המפורטת בסעיף זה או על נושאים נוספים אשר הוועדה רואה צורך מיוחד לקדמם וליתן להם עדיפות. כן, רשאית הוועדה, לאחר התייעצות עם שר המשפטים, לקבוע נושאי תמיכה עיקריים שיפורסמו לציבור.
על רקע זה, בהתחשב גם בהיקף העיזבונות שיועדו למטרות כלליות שניתנו לוועדה לחלוקה (בהתאם לסמכותה על פי סעיף 3 אשר הוזכר לעיל) ומתוך מחויבותה לפעול למימוש רצון המצווים בהקדם ובתוך זמן סביר - לאחר שבשנת 2018 ניתנה לציבור האפשרות להגיש בקשות לכל אחת מן המטרות המנויות בסעיף 3 לנוהל - החליטה מליאת הוועדה לקראת הגשת הבקשות לשנת 2019, לתת עדיפות לנושאי התמיכה כפי שנקבעו על ידי המצווים עצמם בצוואותיהם כמטרות למתן הקצבות, ובכך לקדם את מימוש אותם העיזבונות המיועדים.
בנוסף לכך, נקבעו ארבעה נושאי תמיכה עיקריים כפי שפורטו בהודעה לציבור, אשר ימומשו באמצעות עיזבונות אשר ייעודם הוא לטובת המדינה באופן כללי מבלי שהמצווה בחר לקבוע להן מטרה מוגדרת. נושאים אלה נקבעו לאחר בחינת חברי הוועדה את מתאם העיזבונות וצרכי הציבור כפי שעולים מדיון בבקשות השונות ובהתאם לסמכות שהוקנתה לה לקבוע את ייעודם של עיזבונות שניתנו לטובת המדינה.
במסגרת הדיונים של הוועדה היא נחשפת למגוון הנושאים של הבקשות השונות ומהן עלו נושאים שנראו חיוניים לחברה ולציבור. כך, למשל:
1. אוכלוסיות נזקקות, ממגזרים שונים ומגילאים שונים, עלו לדיון בהקשרים שונים. לכן סברה הוועדה שיש מקום לנושא תמיכה עיקרי שיאגד פעילות למען נזקקים תוך השגת יעדים חינוכיים על ידי מעורבות בני נוער למען אוכלוסיות מוחלשות, ובמיוחד בני נוער שהם עצמם מוחלשים ויוכלו להעניק וגם ליהנות מפעילות תומכת בציבור נזקקים; 
2. נושא ירושלים, אשר נבחר על רקע מלאת 70 שנה למדינה, בהיותה עיר הבירה של המדינה ובהיותה העיר המייצגת את המגוון הגדול ביותר של אוכלוסיית הארץ; 
3. נושא מכינות קדם צבאיות ומדרשות קדם צבאיות, הוצף לאחר דיון בבקשות מסוג זה בשנים האחרונות המצביעות על חשיבות פועלם לעומת קוצר ידם הכלכלית;
4. נושא שיפוץ ומיגון של מחלקות ילדים, עלה מתוך הידיעה וההכרה בצרכים הגדולים של בתי חולים בכלל ומחלקות ילדים בפרט. גם לנושא זה יש כדי לשרת את כלל האוכלוסייה במדינה. 
בנושאים שנבחרו המפורטים לעיל, יש התייחסות לתחומים שונים והם משקפים ראייה ציבורית וחברתית מקיפה ועל כן נבחרו על ידי הוועדה.
נבהיר ונדגיש, כפי שהוסבר לעיל, אין מדובר בהדרה של נושא מסוים או ציבור זה או אחר, אלא בקידום חיוני ובמתן עדיפות למימוש רצונם של המצווים אשר תרמו את רכושם בעבור מטרות ספציפיות למען הכלל מחד גיסא, ולסיוע בתחומים אותם ראתה הוועדה לנכון לקדם מאידך גיסא. 
יודגש, כי כל מוסד המבצע פרויקט העונה על אחת ממטרות העיזבונות המיועדים או אחד מנושאי התמיכה העיקריים שפורסמו רשאי להגיש בקשה.
הנני להודיעך כי לפי סעיף 17 לחוק יש בידך לעתור לבית המשפט לעניינים מנהליים כנגד החלטה
זו. 

מיטל כץ, עו"ד

